ΓΡΑΠΤΗ ΕΡΩΤΗΣΗ E-1526/97 υποβολή: Johanna Maij-Weggen (PPE) προς την Επιτροπή (5 Μαΐου 1997)

Θέμα: Οι λύκοι στη Βόρειο Ιταλία

Μπορεί να επιβεβαιώσει η Επιτροπή την είδηση ότι στην επαρχία Regio Emilia Romagna της Βόρειας Ιταλίας χρησιμοποίησε ως δέλεαρ για τους λύκους - προς ερεθισμό του κυνηγετικού τους ενστίκτου - πρόβατα και/ή αρνιά που συντηρούνται με χρήματα της Ευρωπαϊκής Ένωσης; (Eindhovens Dagblad 29 Μαρτίου 1997).

Μπορεί να επιβεβαιώσει η Επιτροπή ότι η εν λόγω «τροφοδότηση» έχει στοιχίσει το ποσό των 320.000 ολλανδικών φιορινίων;

Μπορεί να αναφέρει η Επιτροπή ποιος είναι ο επιδιωκόμενος κοινοτικός στόχος και από ποια θέση του προϋπολογισμού της Ένωσης διατίθεται η εν λόγω επιδότηση;

Μπορεί επίσης να διευκρινίσει η Επιτροπή εάν πρόκειται για άγριες αγέλες λύκων ή για λύκους που έχουν ειδικά εισαχθεί στην περιοχή αυτή, καθώς και εάν ευθύνεται η ίδια για την εγκατάσταση των λύκων αυτών;

Δεν κρίνει η Επιτροπή ότι πρόκειται για μια άκρως απάνθρωπη πρακτική, άσχετη προς την προστασία της φύσης και ότι θα ήταν προτιμότερο να μπορούν οι λύκοι αυτοί να αναζητούν οι ίδιοι την τροφή τους ή να μετατοπισθούν οι αγέλες σε μέρη όπου θα έχουν τη δυνατότητα να κυνηγούν ελεύθερα;

Απάντηση της κας Βjerregaard εξ ονόματος της Επιτροπής (24 Ιουνίου 1997)

Το σχέδιο, που εγγράφεται στο πρόγραμμα, LIFE-Nature, «Azioni di conservazione del lupo in sei siti S.I.C. del Parco Pegionale dell'Alto Appennino Reggiano» χρηματοδοτήθηκε το 1996. Αποσκοπεί στην προστασία του λύκου, προτεραιότητα μεταξύ των ειδών που απαριθμούνται στο παράρτημα Ι της οδηγίας του Συμβουλίου 92/43/ΕΟΚ για τη διατήρηση των φυσικών ενδιαιτημάτων και της άγριας πανίδας και χλωρίδας ((ΕΕ L, 206,22.7.1992. )).

To σχέδιο υποβλήθηκε από τις τοπικές αρχές του εθνικού δρυμού, υπό την εποπτεία της περιφερειακής κυβέρνησης της Εmilia Romagna, Υπηρεσία περιβάλλοντος. Η εν λόγω υπηρεσία συμμετέχει στη χρηματοδότηση του σχεδίου.

Το σχέδιο καταρτίστηκε από τις τοπικές αρχές για να δοκιμαστεί ένα νέο αντισταθμιστικό σχήμα, το οποίο θα καθιστούσε δυνατή μια ταχύτερη παρέμβαση και μια ευρύτερη συμμετοχή των τοπικών εκτροφέων στην περιοχή του εθνικού δρυμού. Η δράση προβλέπει την αγορά ζωντανών προβάτων και αμνών, ώστε να χρησιμεύσουν ως άμεση αποζημίωση για κάθε απώλεια ζώων που θα υφίσταντο οι τοπικοί εκτροφείς εξ αιτίας ζημιών που θα προκαλούσαν οι λύκοι στην περιοχή του εθνικού δρυμού. Τα αγοραζόμενα πρόβατα και αμνοί φυλάσσονται από τους τοπικούς εκτροφείς και χρησιμοποιούνται όταν απαιτείται αντιστάθμιση. Τα ζώα που αναπληρούν τις απώλειες κατ' ουδένα τρόπο δεν αφήνονται στην άγρια φύση ως δόλωμα, αλλά ενσωματώνονται στο ποίμνιο του εκτροφέα.

Όσον αφορά τη χρηματοοικονομική πτυχή, έχει αναληφθεί υποχρέωση ύψους 10.000 ECU περίπου για την περιγραφόμενη ανωτέρω δράση. Μόνο το 45% αυτού του ποσού καλύπτεται από κοινοτική χρηματοδότηση.

Το σχέδιο χρηματοδοτείται στο πλαίσιο του κανονισμού LIFE (κανονισμός του Συμβουλίου 1973/92, όπως τροποποιήθηκε από τον κανονισμό του Συμβουλίου 1404/96 ((ΕΕ Λ 181, 20.7.1996 και L 206, 22.7.1992. ))). H ανάληψη υποχρεώσεων με το εν λόγω ποσόν εγγράφεται στο κεφάλαιο Β4.3200. του προϋπολογισμού.

Τα πλέον πρόσφατα δεδομένα δείχνουν ότι 10-35 λύκοι ζουν στον εθνικό δρυμό σε πέντε ομάδες αποτελούμενες από 2-7 λύκους η κάθε μία και ότι η εξελικτική τάση του πληθυσμού φαίνεται σταθερή. Κανένας λύκος δεν αφέθηκε ειδικά ελεύθερος.

Δεδομένου του πειραματικού χαρακτήρα της δράσης, η Επιτροπή θα παρακολουθήσει με προσοχή τα αποτελέσματά της.